**Številka:** 900-4/2021-106

**Datum:** 22. 4. 2021

**Z A P I S N I K**

**19. redne seje Občinskega sveta Občine Tržič,**

**ki je bila v četrtek, dne 22. 4. 2021, s pričetkom ob 17. uri, v Kulturnem centru Tržič, Cankarjeva cesta 5, Tržič**

**Seje so se udeležili občinski svetniki** **in svetnice**: Dušan BODLAJ, Eva TRUDEN, Vida HRIBAR, Nejc PERKO, Andraž ŽITNIK, Mladen NOVKOVIĆ, Andrej FRELIH, Janez BOGATAJ, Vesna TIŠLER SUŠNIK, Tomaž MEGLIČ, Drago ZALAR, Jana JENKO, Vida RAZTRESEN, Drago ZADNIKAR, Franjo LIŠKA, Melanija PRIMOŽIČ, Nana PEHARC, Klemen MARKOVIČ, Teja NEMEC, Anže PERČIČ in Mojca ČADEŽ.

**Odsotni občinski svetniki**: Manca GAŠPERIN, Marjan VETERNIK in Metka GABERC.

**Prisotni iz občinske uprave:** Klemen SRNA – v.d. direktorja občinske uprave, Jasna KAVČIČ – vodja Urada za okolje in prostor, Mojca ŠVAJGER - višja svetovalka v Uradu za okolje in prostor, Željko BABIČ – višji svetovalec v Uradu za okolje in prostor, Mateja KOSMAČ JARC – višja svetovalka v Uradu za okolje in prostor, Petra LOTRIČ – višja svetovalka za pravne zadeve, Mateja NOSAN – svetovalka za organizacijo in protokol.

**Drugi prisotni:** Andreja POTOČNIK – predsednica Nadzornega odbora, Urban JERIHA – Inštitut za politike prostora – IPOP, Marko PANIĆ, mag. – komandir Policijske postaje Tržič, Vesna JEKOVEC – direktorica družbe Komunala Tržič d.o.o., Tina BOŽIČ – okoljska inženirka Komunale Tržič d.o.o., Matjaž ŽURA – kandidat za direktorja OZG.

Župan mag. Borut SAJOVIC je odprl 19. redno sejo Občinskega sveta Občine Tržič in pozdravil vse prisotne članice in člane Občinskega sveta ter vse, ki gledajo preko spleta in televizijskih sprejemnikov.

V uvodu je bilo ugotovljeno, da je na seji prisotnih 15 svetnic in svetnikov. Seja je bila sklepčna.

Župan je vprašal, če je kakšen predlog za umik točke z dnevnega reda.

Drago ZADNIKAR je predlagal umik 7. in 8. točke, saj pri obravnavi Odlokov ni bila zagotovljena javnost dela, kar je v nasprotju s poslovnikom OS.

Župan je predlagal, da opravijo prvo razpravo in potem vključijo javnost, nato pa nadaljujejo na eni od naslednjih sej.

17:06 se je seji pridružila svetnica Vesna TIŠLER SUŠNIK.

Župan je dal na glasovanje predlog svetnika Draga ZADNIKARJA, da se umakneta 7. in 8. točka dnevnega reda.

**PREDLOG SKLEPA:**

**Sedma in osma točka dnevnega reda se umakneta z dnevnega reda 19. redne seje Občinskega sveta Občine Tržič.**

|  |  |
| --- | --- |
| Prisotnih je 16 svetnikov. | |
| ZA | 1 |
| PROTI | 7 |
|  |  |
| Sklep ni bil sprejet. | |

Župan je vprašal svetnike še, če je kakšen predlog za razširitev dnevnega reda ali spremembo vrstnega reda dnevnega reda.

Predlogov ni bilo.

Župan je dal na glasovanje dnevni red.

**PREDLOG SKLEPA:**

**Sprejme se s sklicem seje poslan dnevni red.**

|  |  |
| --- | --- |
| Prisotnih je 16 svetnikov. | |
| ZA | 15 |
| PROTI | 1 |
|  |  |
| Sklep je bil sprejet. | |

**Sprejet je bil naslednji dnevni red:**

1. Potrditev zapisnika 18. redne seje Občinskega sveta Občine Tržič, z dne 4. 3. 2021
2. Pregled in realizacija sklepov Občinskega sveta Občine Tržič, sprejetih na 18. redni seji ter odgovori na vprašanja in pobude članov Občinskega sveta
3. Vprašanja in pobude članov Občinskega sveta
4. KMVVI
   1. Soglasje občine ustanoviteljice k imenovanju direktorja OZG – Osnovnega zdravstva Gorenjske
   2. Imenovanje dveh predstavnikov ustanovitelja v Svet zavoda Ljudska univerza Tržič
5. Informacija o delu Policijske postaje Tržič za leto 2020
6. Sprejem Akcijskega načrta parkirne politike v občini Tržič
7. Predlog Odloka o cestno prometni ureditvi v občini Tržič – 1. obravnava
8. Predlog Odloka o občinskih cestah v občini Tržič – 1. obravnava
9. Predlog Odloka o ravnanju z odpadki v Občini Tržič – 1. obravnava
10. Izvajanje GJS upravljanja z javno površino – kompleksom »Gorenjska plaža«: seznanitev z letnim poročilom o izvajanju GJS za leto 2020 ter predlogi sklepov o potrditvi in soglasju k izplačilu doplačila nadomestila za opravljanje GJS za leto 2020
11. Končno poročilo Nadzornega odbora Občine Tržič o opravljenem pregledu poslovanja Osnovne šole Bistrica za leto 2019
12. Predlog Odloka o potrditvi zaključnega računa proračuna Občine Tržič za leto 2020
13. Sprejem sklepa o ugotovitvi javne koristi 2 – izobraževalno in športno središče Križe
14. Soglasje k sklenitvi sodne poravnave – pravdni postopek P 14/2016
15. Mnenje lokalne skupnosti o opravljanju igralniške dejavnosti

|  |  |
| --- | --- |
| **K 1. točki:** | **Potrditev zapisnika 18. redne seje Občinskega sveta Občine Tržič, z dne 4. 3. 2021** |

Župan je odprl razpravo.

Drago ZADNIKAR je dal pripombo, da že desetič opozarja, da zapisnik ni to, kar bi moral biti. Ni zapisanih izpostavljenih problemov. Glavni poudarek je na odborih, še bolj pa na pobudah in vprašanjih, kjer je vse opredeljeno na dolgo in široko. Npr. 1.b naj se dopolni, ker svetnik ni razpravljal na to točko, ampak je dal dejansko pripombe, opozorila na kršitve poslovnika – torej proceduralno vprašanje, kot tudi danes za dnevni red. V zapisnik naj se piše, kaj se je razpravljalo in ne le kdo je razpravljal, sploh, ker so bile v konkretnem primeru pripombe na kršitve dnevnega reda.

Čeprav v poslovniku piše, da se piše le razpravljavce, naj se vsaj delno povzame vsebina, o kateri je razpravljal občinski svetnik.

17:11 se je seji pridružil svetnik Nejc PERKO.

Župan je zaprl razpravo in dal na glasovanje.

**PREDLOG SKLEPA 359-19-1-2021:**

**Potrdi se Zapisnik 18. redne seje Občinskega sveta Občine Tržič, z dne 4. 3. 2021, s popravki.**

|  |  |
| --- | --- |
| Prisotnih je 17 svetnikov. | |
| ZA | 17 |
| PROTI | 0 |
| Sklep je bil sprejet. | |

|  |  |
| --- | --- |
| **K 2. točki:** | **Pregled in realizacija sklepov Občinskega sveta Občine Tržič, sprejetih na 18. redni seji ter odgovori na vprašanja in pobude članov Občinskega sveta** |

Župan je odprl razpravo.

Razpravljal ni nihče.

Župan je zaprl razpravo in dal na glasovanje.

**PREDLOG SKLEPA 360-19-2-2021:**

**Občinski svet Občine Tržič sprejme pregled in realizacijo sklepov, sprejetih na 18. redni seji Občinskega sveta Občine Tržič, dne 4. 3. 2021.**

|  |  |
| --- | --- |
| Prisotnih je 17 svetnikov. | |
| ZA | 17 |
| PROTI | 0 |
| Sklep je bil sprejet. | |

|  |  |
| --- | --- |
| **K 3. točki:** | **Vprašanja in pobude članov Občinskega sveta** |

**V/p št. 1-19-2021: Mojca ČADEŽ**

1. Svetnica se veseli, da se bo začelo s projektom obnove in energetske sanacije gradu Neuhaus. Kdaj se bo sanacija pričela, katera dela obsega ta sanacija, kdaj se pričakuje zaključek in ali to pomeni kakšno spremembo za društva in ostale, ki gostujejo v tem objektu?

Odgovor je podal Klemen SRNA. Grad Neuhaus se obnavlja in sanira v sklopu tudi sanacije Tržiškega muzeja. Letos je predviden najprej grad Neuhaus. Ta teden je bila objavljena odločitev o oddaji javnega naročila. Po pravnomočnosti bomo pristopili k podpisu pogodbe in v čim krajšem času začeli z deli.

Energetska sanacija pomeni vse, vključno s streho, fasado in okni. Ker je objekt pod kulturno varstveno zaščito, ne smemo narediti toplotne izolacije ovoja stavbe. Prenovila se bo kotlovnica in električne in ostale instalacije.

Namembnost prostorov ostaja enaka, občina nima nobenega namena spreminjati namenske rabe, tako da nobeno od društev ne bo izgubilo prostorov. Najemniki ostajajo, dokler ne bo celovite pobude, ne bomo posegali v vsebino.

Časovnica: dela bodo zaključena v letošnjem letu.

Župan: projekt je vreden čez 1.000.000,00 eur, več kot 430.000 eur (za vse v projekt zajete objekte) pa bo sofinanciranja z državnih razpisov za energetsko sanacijo objektov.

**V/p št. 2-19-2021: Anže PERČIČ**

1. Kako potekajo dela pločnika v Seničnem? Zakaj se istočasno, ko se je delal zgornji pločnik, ni delalo na zgornjem delu pri KS avtobusno postajališče, otroci čakajo na cesti?

Željko BABIČ: Projektna dokumentacija je v fazi javnega naročila, letos bo recenzirana projektna dokumentacija, ki zajema pločnik od uvoza na Hodovnico do konca vasi. V sklopu projektiranja pločnika se bo predvidela umestitev dveh avtobusnih postajališč – izjema je, da je postajališče lahko na vozišču, trenutno za drugo rešitev žal še ni prostora. Prej se postajališča ni umestilo, ker so bili takrat v tej fazi proti oziroma so zahtevali, da se postajališče uredi z nišo. Zakon se sedaj nagiba k temu, da se bo to dalo urediti.

17:19 se je seji pridružil Drago Zalar.

Župan: Projektiranje bo stalo okrog 25.000 eur. Sredstva so zagotovljena.

1. Kako je s tem, da bi se pri vrtcu v Križah pri košarkarskem igrišču umaknili robniki, da bi starši lahko parkirali svoja vozila?

Željko BABIČ: Ploščad za parkiranje - hitre rešitve ni. Gre za šolsko dvorišče in obstajajo neki normativi.

Klemen SRNA: pred mesecem smo pristopili do iskanja projektne rešitve. Iskreno se je zadeva morala ustaviti zaradi določenih lastniških razmerij, ki jih moramo urediti. Tu poteka parcela, kjer je bil že na prejšnji seji sprejet sklep o javni koristi – v smislu dobrega duha ne bomo projektirali na silo, dokler ne uredimo razmerij z lastniki. Zadeva je bila v teku, a je malo počakalo, da proučimo vse opcije.

**V/p št. 3-19-2021: Nana PEHARC**

1. Ali ste že kaj razmišljali o pridobitvi novih parkirišč na Ravnah, ker je stiska postala zelo velika?

Župan: Poleg mestnega jedra ob urejanju parkirne politike spremljamo tudi dogajanje v Bistrici pri Tržiču in na Ravnah, kjer je ob večerih stiska s parkiranjem res velika. Vsak bi parkiral čim bližje. Znotraj naselja smo preverili tudi stanje in lastništvo zelenic – potrebno je urediti funkcionalna zemljišča, lastniki večstanovanjskih objektov so bili že večkrat pozvani. Sedaj odkupujemo zemljišča za priključek Ravne sever, kjer se lepo napreduje. Pridobljenih je že večina zemljišč, v naselju za Jezom smo že večinski lastnik površine za garažami naproti individualnih stanovanjskih hiš in tam bomo ponudili prebivalcem možnost ali celo pomagali pri ureditvi. Začasno bomo tam naredili makadamsko parkirišče. Lokacija je primerna tudi z vidika varnosti, urejena je javna razsvetljava. Kdor ne potrebuje avtomobila vsak dan, je to dobra lokacija za parkiranje. Zdaj, ko analiziramo mirujoči promet okrog ZD, kjer so kamere, ki beležijo parkirna mesta, smo ugotovili, da so nekatera parkirišča neprekinjeno zasedena tudi več kot 40 dni. Nov prometni režim bo to uredil. Za Ravne pa bo do ureditve funkcionalnih zemljišč, ko se bodo odločili, ali zelenica ali parkirišče ob bloku, Občina zagotovila možnost kar nekaj parkirnih mest za Jezom.

17:25 se je seji pridružila Eva Srečnik.

**V/p št. 4-19-2021: Tomaž MEGLIČ**

1. Ali je kaj novega z Ročevnico?

17:27 se je seji pridružila Teja Nemec.

Župan: V času drugega vala epidemije je bila razpisana javna obravnava, mi smo prijavili (Občina) tudi udeležbo, da bi občankam in občanom pomagali. Tik pred zdajci je bila preklicana. Sedaj bi sodišče (ker je bila zadeva že obravnavana na UE Laško in je bila vrnitev funkcionalnih zemljišč razglašena kot nična) obravnavo na drugi stopnji opravilo brez prisotnosti strank.

Občankam in občanom, ki imajo s pravdanjem veliko stroškov in izgubljenih živcev, Občina plačuje pravne stroške. Občina si mora zagotoviti moramo pravico, če nosi vse stroške, da se zaščiti, da na koncu, ko bo postopek končan, ne bo sledila še odškodninska tožba Občine – aneks s tem členom še ni bil podpisan. S to rešitvijo se ne strinja odvetnica, ki jih zastopa, nekateri ljudje, ki so vpeti v zgodbo pa so klicali na Občino in povedali, da se z aneksom strinjajo.

**V/p št. 5-19-2021: Jana JENKO**

1. Kaj se dogaja s Prostoferom – zakaj še ni štartal? Vozniki so večinoma upokojeni in so bili že cepljeni. Po podatku Zlate mreže je naša občina edina, ki še ne izvaja prevozov.

Župan: Do prejšnjega tedna ni bilo dovoljeno ljudem sedeti zunaj, na zraku, na terasi. Tveganje v zaprtem avtu, kjer je potencialno eden od dveh okužen, je veliko. Zdravje je na prvem mestu, ne želimo ogrožati ne voznika, ne uporabnika. Ko bo mogoče, bomo zadevo odprli.

Dušan BODLAJ: V občini Tržič smo bili najbolj previdni, v začetku drugega vala smo prevoze začasno prekinili. Avto ne stoji, uporabljajo ga prostovoljci RK za prevoze paketov. Ko bo rumena faza na gorenjskem, bomo ponovno vozili. Predvidoma bo to v začetku maja. Prav danes je potekal pogovor z Zlato mrežo glede te tematike in so bili z našim razmišljanjem zadovoljni.

1. Kaj je z avtobusno postajo v Pristavi? Podrli so jo pred štirimi tedni, na novo se ne dela. Otroci in drugi uporabniki čakajo na cesti. Kdaj se bo z deli nadaljevalo?

V Pristavi je ena od devetih avtobusnih postaj, ki so zajete v projekt, ki je skoraj končan. V Pristavi postaja še ni dokončana, bo pa zagotovo. Staro avtobusno postajališče so odstranili, izvajalec je že pripravil podlago za novo. Ker ni bilo ustreznih statičnih preverb, so se dela ustavila – sedaj preverjajo in opravljajo statične izračune, sledi pregled nadzornika, nato bo postaja postavljena.

1. Koroška cesta : v primeru dežja nastajajo velike luže in avti škropijo pešce.

Župan: Celotna Koroška cesta je kar pod velikim naklonom, meteorna voda pride, tehnične rešitve niso možne. Meteorna kanalizacija je urejena – apeliramo na obzirnost voznic in voznikov, da prilagodijo hitrost oziroma se ustrezno umaknejo. Kjer je pa ožina, je na asfaltu nekaj poškodb, ki se sproti sanirajo, a tam luže ne povzročajo škropljenja.

1. Z več strani je dobila pohvale za lepo urejeno cesto in okolico v Dovžanovi soteski in naprej proti Jelendolu.

17:37 se je seji pridružil Mladen Novković.

**V/p št. 6-19-2021: Melanija PRIMOŽIČ**

1. Zahvalila bi se za realizacijo sanacije poškodbe na Forma vivi.
2. Presenetil jo je klic prof. dr. Ernesta Petriča iz kabineta predsednika – da pohvali knjižico Izgubljeni deček, ki jo je sofinancirala tudi Občina Tržič.
3. Vprašanje glede Gorenjske plaže – dopis s pobudo priložen zapisniku (priloga 1).

Župan: O temi smo se že veliko pogovarjali, še vedno pa ni sprejeto dejstvo, da je bil projekt, ki je bil vreden skoraj 4.000.000 eur, večinsko financiran (skoraj ¾) z državnimi sredstvi.

O funkcionalnosti ne razmišljamo več, ker je bila že zdavnaj presežena številka 100.000 obiskovalcev.

Stari bazen je bil več kot 50 let, propadel pa je, ker ni bil več v skladu s predpisi, ni bilo obnove, nadgradnje. Ljudje pogrešajo skakalnico, čeprav na kopališčih skakalnice niso več dovoljene oz. morajo biti ločene, posebej zavarovane in s svojim reševalcem.

Kar se tiče stroškov, bilo je 6. leto obratovanja, lani je bilo manj obiska in posledično manj prihodka, ker so bile omejitve – 250 ljudi hkrati. Ljudje so stali v vrsti, kar pomeni, da jim je bazen všeč.

Kar se tiče nadgradnje ali zaprtja pa predlaga vpogled v proračun MO Kranj ali Radovljica. Mi smo vložili 60.000 eur, v zadovoljstvo, rekreacijo in zdravje občank in občanov, v omenjenih dveh občinah, kjer sta bazena pokrita pa se stroški začnejo pri pol milijona in gredo navzgor.

V Kranju je marsikdaj v soboto ali nedeljo v pokritem bazenu več zaposlenih, kot obiskovalcev. Ideje o zelo dragem pokritju gorenjske plaže župan ne podpira. Glede na vremenske razmere, ki se spreminjajo, pričakujemo še več lepih, toplih dni za kopanje.

S sezono bomo začeli nekje okrog dneva državnosti.

Še zanimivost: v Domžalah letnega kopališča lani sploh niso odprli, mi smo imeli okrog 15.000 kopalcev.

|  |  |
| --- | --- |
| **K 4. a točki:** | **Soglasje občine ustanoviteljice k imenovanju direktorja OZG – Osnovnega zdravstva Gorenjske** |

Uvodno obrazložitev je podal Andraž ŽITNIK, predsednik Komisije za mandatna vprašanja, volitve in imenovanja.

Besedo je predal kandidatu za direktorja OZG gospodu Matjažu ŽURI.

Župan je odprl razpravo.

G. ŽURI so vprašanja postavljali Mladen NOVKOVIĆ, Vida RAZTRESEN in Drago ZADNIKAR.

Župan je zaprl razpravo in dal na glasovanje.

**PREDLOG SKLEPA 361-19-4a-2021:**

**Občinski svet Občine Tržič** **podaja soglasje k imenovanju g. Matjaža Žura za direktorja zavoda Osnovno zdravstvo Gorenjske, za mandatno obdobje 5 let, od 1. 7. 2021 do 30. 6. 2026.**

|  |  |
| --- | --- |
| Prisotnih je 20 svetnikov. | |
| ZA | 20 |
| PROTI | 0 |

Sklep je bil sprejet.

|  |  |
| --- | --- |
| **K 4. b točki:** | **Imenovanje dveh predstavnikov ustanovitelja v Svet zavoda Ljudska univerza Tržič** |

Uvodno obrazložitev je podal Andraž ŽITNIK, predsednik Komisije za mandatna vprašanja, volitve in imenovanja.

Župan je odprl razpravo.

Razpravljala je svetnica Melanija PRIMOŽIČ.

Župan je zaprl razpravo in dal na glasovanje.

**PREDLOG SKLEPA 362-19-4b-2021:**

**Občinski svet Občine Tržič kot predstavnika ustanovitelja v Svet zavoda Ljudska univerza Tržič imenuje Nejca Perka in Teo Dolinar.**

|  |  |
| --- | --- |
| Prisotnih je 18 svetnikov. | |
| ZA | 15 |
| PROTI | 1 |

Sklep je bil sprejet.

|  |  |
| --- | --- |
| **K 5. točki:** | **Informacija o delu Policijske postaje Tržič za leto 2020** |

Uvodno obrazložitev je podal Marko Panić, mag. – komandir PP Tržič.

Vida RAZTRESEN je poročala, da so se člani Odbora za družbene dejavnosti seznanili z vsebino točke.

Župan je odprl razpravo.

Razpravljali so svetniki Mojca ČADEŽ, Franjo LIŠKA in Drago ZADNIKAR.

Župan je zaprl razpravo in dal na glasovanje.

**PREDLOG SKLEPA 363-19-5-2021:**

**Občinski svet Občine Tržič sprejme informacijo o delu Policijske postaje Tržič za leto 2020.**

|  |  |
| --- | --- |
| Prisotnih je 19 svetnikov. | |
| ZA | 19 |
| PROTI | 0 |

Sklep je bil sprejet.

|  |  |
| --- | --- |
| **K 6. točki:** | **Sprejem Akcijskega načrta parkirne politike v občini Tržič** |

Uvodno obrazložitev sta podala Jasna KAVČIČ – vodja Urada za okolje in prostor in Urban JERIHA - Inštitut za politike prostora – IPOP.

Vida RAZTRESEN je poročala, da so se člani Odbora za družbene dejavnosti seznanili z vsebino točke. Vprašanja Odbora so: kje so predvidene lokacije brezplačnega parkiranja, kako je s parkiranjem zaposlenih v posameznih institucijah, ki razpolagajo s parkiriščem, ki je sestavni del načrta parkirne politike, kot npr. OŠ Tržič, Občina in UE Tržič in podobno.

Nejc PERKO je povedal, da so člani Odbora za okolje in prostor sprejeli sklep, naj se Akcijski načrt parkirne politike v občini Tržič sprejme.

Župan je odprl razpravo.

Razpravljali so svetniki Tomaž MEGLIČ, Franjo LIŠKA, Mojca ČADEŽ, Dušan BODLAJ in Mladen NOVKOVIĆ.

Odgovarjal je Urban JERIHA.

Župan je zaprl razpravo in dal na glasovanje.

**PREDLOG SKLEPA 364-19-6-2021:**

**Občinski svet sprejme Akcijski načrt parkirne politike v občini Tržič.**

|  |  |
| --- | --- |
| Prisotnih je 21 svetnikov. | |
| ZA | 20 |
| PROTI | 0 |

Sklep je bil sprejet.

|  |  |
| --- | --- |
| **K 7. točki:** | **Predlog Odloka o cestno prometni ureditvi v občini Tržič – 1. obravnava** |

Uvodno obrazložitev sta podala Jasna KAVČIČ – vodja Urada za okolje in prostor in Željko BABIČ – višji svetovalec v Uradu za okolje in prostor.

Vida RAZTRESEN je povedala, da se je Odbor za družbene dejavnosti z gradivom seznanil.

Nejc PERKO je povedal, da so člani odbora po razpravi, kjer so dobili ustrezne odgovore na postavljena vprašanja, soglasno sprejeli sklep, naj se predlog Odloka o cestno prometni ureditvi v občini Tržič – 1. obravnava sprejme.

Župan je odprl razpravo.

Razpravljali so svetniki Drago ZADNIKAR, in sicer ga je zanimalo:

* zakaj se vse pristojnosti iz OS prenašajo na župana,
* OS ne odloča o pogojih parkiranja – postalo je stvar župana in občinske uprave,
* v 8. členu ni opredeljen postopek,
* globe so z odlokom že določene, zakaj je bilo potrebno pridobiti mnenje MIK-a,
* potrebno je uvesti stalni nadzor s strani MIK-a – ne 3x na teden,
* kako bo z abonmaji in dovolilnicami, kakšna bodo merila, kriteriji,
* kako bo z dostavo, s conami za pešce?

Županov odgovor: »Malo je bilo govora o vsebini, veliko pa o obliki. Pripomb in konkretnih predlogov od svetnika po seji običajno ne dobimo. Župan si ne želi dodatnih odgovornosti. Pripomb bomo veseli, upoštevali jih bomo in jih vključili v drugo branje. Kar bo pripomb po sklicu naslednje seje pa morajo biti v obliki amandmajev.«

Proceduralno: Drago Zadnikar: Županove opazke, da je bilo ponujeno (nanaša se na podajanje pripomb), so neumestne. To, kar je župan povedal, po navadi prepreči s svojim ravnanjem. Enako se je zgodilo s poročilom Nadzornega sveta za Komunalo. Če župan pred prejetjem odgovorov da zadevo v potrditev na seji, potem nima smisla, da svetnik zahteva pojasnila.

Razpravljal je tudi Mladen NOVKOVIĆ – ne vidi težav v pristojnostih. Veliko reči je potrebno hitro realizirati – preden gre vse na OS je pol leta okrog in se zavleče. OS vedno lahko opozori in odloča.

Replika Drago ZADNIKAR: gledati je potrebno širše. Mladen bo vedno potrdil, kar bo rekel župan. Nihče ni rekel, da je predlog odloka slab. Pristojnost izdaje dovolilnic ni bila županova, ampak stvar Občinske uprave. Res se zadeve zavlečejo, občinska uprava pa naredi hitro. Ni pa nujno, da so vse rešitve občinske uprave dobre.

Rok za pripombe do 4. 5. 2021

Župan je zaprl razpravo in dal na glasovanje.

**PREDLOG SKLEPA 365-19-7-2021:**

**Sprejme se predlog Odloka o cestno prometni ureditvi v občini Tržič – 1. obravnava.**

|  |  |
| --- | --- |
| Prisotnih je 19 svetnikov. | |
| ZA | 19 |
| PROTI | 0 |

Sklep je bil sprejet.

|  |  |
| --- | --- |
| **K 8. točki:** | **Predlog Odloka o občinskih cestah v občini Tržič – 1. obravnava** |

Uvodno obrazložitev sta podala Jasna KAVČIČ – vodja Urada za okolje in prostor in Željko BABIČ – višji svetovalec v Uradu za okolje in prostor.

Vida RAZTRESEN je povedala, da se je Odbor za družbene dejavnosti z gradivom seznanil.

Nejc PERKO je povedal, da so člani odbora po razpravi soglasno sprejeli sklep, naj se predlog Odloka o občinskih cestah v občini Tržič – 1. obravnava sprejme.

Župan je odprl razpravo.

Razpravljali so svetniki Anže PERČIČ, Tomaž MEGLIČ, Franjo LIŠKA, Vida RAZTRESEN, Mladen NOVKOVIĆ in Drago ZADNIKAR. Zanimalo jih je, če so všteti vsi, ki prevažajo hlodovino, kdo bo nadzoroval prevoze in težo, nekaj pa je bilo tudi vsebinskih vprašanj in lektorskih pripomb – poenotenje besedišča in uskladitev izrazov skozi celotni dokument.

Odgovarjal je Željko BABIČ.

Rok za pripombe je do 4. 5. 2021.

Župan je zaprl razpravo in dal na glasovanje.

**PREDLOG SKLEPA 366-19-8-2021:**

**Sprejme se predlog Odloka o občinskih cestah v občini Tržič – 1. obravnava.**

|  |  |
| --- | --- |
| Prisotnih je 19 svetnikov. | |
| ZA | 18 |
| PROTI | 0 |

Sklep je bil sprejet.

|  |  |
| --- | --- |
| **K 9. točki:** | **Predlog Odloka o ravnanju z odpadki v občini Tržič – 1. obravnava** |

Uvodno obrazložitev sta podali Jasna KAVČIČ – vodja Urada za okolje in prostor in Mateja KOSMAČ JARC – višja svetovalka v Uradu za okolje in prostor.

Vida RAZTRESEN je povedala, da se je Odbor za družbene dejavnosti seznanil z gradivom.

Nejc PERKO je rekel, da Odbor za okolje in prostor po opravljeni razpravi sprejel sklep, naj se predlog Odloka o ravnanju z odpadki v občini Tržič - 1. obravnava sprejme. Imajo pa eno pripombo: pogrešajo stimulacijo porabnikov za bolj ekonomično porabo.

Župan je odprl razpravo.

Razpravljali so svetniki Tomaž MEGLIČ, Drago ZADNIKAR in Vida RAZTRESEN, ki so imeli večinoma vprašanja glede azbestnih in gradbenih odpadkov ter materiala ob izkopih in pa glede odpadkov, ko na primer pogori domačija.

Odgovarjali so župan, Jasna KAVČIČ in Mateja KOSMAČ JARC.

Rok za pripombe je do 4. 5. 2021.

Župan je zaprl razpravo in dal na glasovanje sklep.

**PREDLOG SKLEPA 367-19-9-2021:**

Sprejme se predlog Odloka o ravnanju z odpadki v Občini Tržič – 1. obravnava.

|  |  |
| --- | --- |
| Prisotnih je 19 svetnikov. | |
| ZA | 19 |
| PROTI | 0 |

Sklep je bil sprejet.

|  |  |
| --- | --- |
| **K 10. točki:** | **Izvajanje GJS upravljanja z javno površino – kompleksom »Gorenjska plaža«: Seznanitev z Letnim poročilom o izvajanju GJS za leto 2020 ter predlogi sklepov o potrditvi in soglasju k izplačilu doplačila nadomestila za opravljanje GJS za leto 2020** |

Uvodno obrazložitev sta podala Klemen Srna – v.d. direktorja občinske uprave Občine Tržič in Vesna JEKOVEC – direktorica družbe Komunala Tržič d.o.o.

Vida RAZTRESEN je povedala, da se je Odbor za družbene dejavnosti seznanil z gradivom.

Drago ZADNIKAR je poročal, da se je Odbor za gospodarstvo in gospodarske javne službe strinjal s sklepi, tudi z rebalansom.

Župan je odprl razpravo.

Razpravljal je svetnik Tomaž MEGLIČ.

Župan je zaprl razpravo in dal na glasovanje sklepe.

**PREDLOG SKLEPA 368-19-10-2021:**

**Občinski svet Občine Tržič se je seznanil z Letnim poročilom o izvajanju GJS upravljanje z javno površino – kompleksom »Gorenjska plaža« za leto 2020.**

|  |  |
| --- | --- |
| Prisotnih je 18 svetnikov. | |
| ZA | 18 |
| PROTI | 0 |

Sklep je bil sprejet.

**PREDLOG SKLEPA 369-19-10-2021:**

**Občinski svet Občine Tržič potrjuje izplačilo doplačila nadomestila za opravljanje gospodarske javne službe za leto 2020 v višini 65.867,81 EUR z DDV.**

|  |  |
| --- | --- |
| Prisotnih je 18 svetnikov. | |
| ZA | 18 |
| PROTI | 0 |

Sklep je bil sprejet.

**PREDLOG SKLEPA 370-19-10-2021:**

**Občinski svet Občine Tržič se seznanja, da sredstva za izplačilo doplačila nadomestila za opravljanje gospodarske javne službe niso zagotovljena v proračunu Občine Tržič za leto 2021.**

|  |  |
| --- | --- |
| Prisotnih je 18 svetnikov. | |
| ZA | 18 |
| PROTI | 0 |

Sklep je bil sprejet.

**PREDLOG SKLEPA 371-19-10-2021:**

**Občinski svet Občine Tržič soglaša, da se sredstva za izplačilo doplačila nadomestila predvidijo v predlogu rebalansa proračuna Občine Tržič za leto 2021, izplačilo pa se realizira po sprejetju in pričetku veljavnosti rebalansa proračuna za leto 2021.**

|  |  |
| --- | --- |
| Prisotnih je 18 svetnikov. | |
| ZA | 18 |
| PROTI | 0 |

Sklep je bil sprejet.

|  |  |
| --- | --- |
| **K 11. točki:** | **Končno poročilo Nadzornega odbora Občine Tržič o opravljenem pregledu poslovanja Osnovne šole Bistrica za leto 2019** |

Uvodno obrazložitev je podala Andreja POTOČNIK – predsednica Nadzornega odbora Občine Tržič.

Vida RAZTRESEN je povedala, da se je Odbor za družbene dejavnosti seznanil s Končnim poročilom Nadzornega odbora Občine Tržič o opravljenem pregledu poslovanja Osnovne šole Bistrica za leto 2019.

Župan je odprl razpravo.

Razpravljal je svetnik Drago ZADNIKAR, ki je podal nekaj pripomb na poročilo, ugotovitve in priporočila.

Župan je zaprl razpravo in dal na glasovanje.

**PREDLOG SKLEPA 372-19-11-2021:**

**Občinski svet Občine Tržič sprejme informacijo o Končnem poročilu Nadzornega odbora Občine Tržič o opravljenem pregledu poslovanja Osnovne šole Bistrica za leto 2019.**

|  |  |
| --- | --- |
| Prisotnih je 18 svetnikov. | |
| ZA | 18 |
| PROTI | 0 |

Sklep je bil sprejet.

|  |  |
| --- | --- |
| **K 12. točki:** | **Predlog odloka o potrditvi Zaključnega računa proračuna Občine Tržič za leto 2020** |

Uvodno obrazložitev sta podala mag. Borut SAJOVIC – župan in Klemen SRNA – v.d. direktorja.

Vesna TIŠLER SUŠNIK je povedala, da se je Komisija seznanila s predlogom Odloka o zaključnem računu proračuna Občine Tržič za leto 2020. Predlog podpira ter Občinskemu svetu Občine Tržič predlaga njegovo potrditev.

Vida RAZTRESEN je povedala, da se je Odbor za družbene dejavnosti seznanil s predlogom Odloka o potrditvi zaključnega računa proračuna Občine Tržič za leto 2020 in ga predlaga članom Občinskega sveta Občine Tržič v sprejem.

Nejc PERKO je rekel, da so člani Odbora po kratki razpravi soglasno sprejeli sklep, da se strinjajo s potrditvijo Odloka o zaključnem računu Občine Tržič za leto 2020.

Drago ZADNIKAR je poročal, da se je Odbor za gospodarstvo in gospodarske javne službe seznanil z vsebino točke Predlog Odloka o potrditvi zaključnega računa proračuna Občine Tržič za leto 2020.

Župan je odprl razpravo.

Razpravljal je svetnik Drago ZADNIKAR, ki je dal pobudo, da bi predlog Odloka o potrditvi Zaključnega računa najprej obravnaval Nadzorni odbor in šele na to Občinski svet. Ali pa da bi imeli sejo, ki bi bila manj obremenjujoča in bi se lahko več pogovarjali o Zaključnem računu, še bolje pa, da bi to obsežno gradivo prejeli prej, da bi ga lahko podrobneje pregledali.

Odgovoril je Klemen SRNA.

Župan je zaprl razpravo in dal na glasovanje.

**PREDLOG SKLEPA 373-19-12-2021:**

**Občinski svet sprejme predlog Odloka o potrditvi zaključnega računa proračuna Občine Tržič za leto 2020 v predlaganem besedilu.**

|  |  |
| --- | --- |
| Prisotnih je 18 svetnikov. | |
| ZA | 18 |
| PROTI | 0 |

Sklep je bil sprejet.

**PREDLOG SKLEPA 374-19-12-2021:**

**Občinski svet sprejme Poročilo o realizaciji Načrta pridobivanja in razpolaganja z nepremičnim premoženjem Občine Tržič za leto 2020.**

|  |  |
| --- | --- |
| Prisotnih je 18 svetnikov. | |
| ZA | 18 |
| PROTI | 0 |

Sklep je bil sprejet.

|  |  |
| --- | --- |
| **K 13. točki:** | **Sprejem sklepa o ugotovitvi javne koristi 2 – izobraževalno in športno središče Križe** |

Uvodno obrazložitev sta podala mag. Borut SAJOVIC – župan in Petra LOTRIČ – višja svetovalka za pravne zadeve.

Vida RAZTRESEN je povedala, da se je Odbor za družbene dejavnosti seznanil z vsebino Sklepa o ugotovitvi javne koristi 2 – Izobraževalno in športno središče Križe in ga predlaga članom Občinskega sveta Občine Tržič v sprejem.

Nejc PERKO je rekel, da so člani Odbora soglasno sprejeli sklep, da podpirajo sprejem točke Sprejem sklepa o ugotovitvi javne koristi 2 – Izobraževalno in športno središče Križe.

Župan je odprl razpravo.

Razpravljal ni nihče.

Župan je zaprl razpravo in dal na glasovanje.

**PREDLOG SKLEPA 375-19-13-2021:**

**Sprejme se sklep o ugotovitvi javne koristi in nujne potrebnosti ureditve izobraževalnega in športnega središča Križe na območju EUP KRŽ 01 (Križe – šola), na delu nepremičnine parc. št. 281/87 k.o. 2147 Križe.**

|  |  |
| --- | --- |
| Prisotnih je 17 svetnikov. | |
| ZA | 17 |
| PROTI | 0 |

Sklep je bil sprejet.

|  |  |
| --- | --- |
| **K 14. točki:** | **Soglasje k sklenitvi sodne poravnave – pravdni postopek P 14/2016** |

Uvodno obrazložitev sta podala mag. Borut SAJOVIC – župan in Petra LOTRIČ – višja svetovalka za pravne zadeve.

Župan je odprl razpravo.

Razpravljal ni nihče.

Župan je zaprl razpravo in dal na glasovanje.

**PREDLOG SKLEPA 376-19-14-2021:**

**Občinski svet Občine Tržič pooblašča župana Občine Tržič mag. Boruta Sajovica za sklenitev sodne poravnave z naslednjo vsebino:**

1. **Republika Slovenija, Gregorčičeva ulica 20,1000 Ljubljana, matična številka: 5854814000, izrecno in brezpogojno dovoljuje, da se pri nepremičnini pare. št. 589/18, k.o. 2143 Tržič (ID 1019336), vknjiži lastninska pravica v korist tožeče stranke:**

**Boštjan Komac, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.**

1. **Boštjan Komac bo najkasneje v 15 dneh po prejemu pisnega odpravka te sodne poravnave plačal odmeno in sicer:**

**- znesek 6.912,00 EUR na račun Republike Slovenije – podračun Sklada kmetijskih zemljišč in gozdov v sistemu enotnega zakladnega računa države, št. računa 01100-6030960677, odprt pri Upravi RS za javna plačila in**

**- znesek 6.912,00 EUR na podračun Občine Tržič številka SI56 0133 1010 0006 578, odprt pri Banki Slovenije.**

1. **Boštjan Komac bo poravnal vse stroške v zvezi z realizacijo in zemljiškoknjižno izvedbo te sodne poravnave.**
2. **Vse tri stranke sodne poravnave soglašajo, da so z izpolnitvijo zgornjih obveznosti, določenih s to sodno poravnavo, v celoti ureja vsa vprašanja v zvezi in izpolnjene vse njihove medsebojne obveznosti v zvezi s statusom nepremičnine pare. št. 589/18 k.o. 2143 Tržič in glede te nobena stranka nima do drugih strank nobenega zahtevka več.**
3. **Z dnem sklenitve te sodne poravnave Boštjan Komac prevzame vsa bremena In obveznosti v zvezi oz. kot izhajajo iz lastninske pravice na nepremičnini pare. št. 589/18, k.o. 2143 Tržič.**
4. **Vsaka stranka nosi svoje stroške pravdnega postopka.**
5. **Ta sodna poravnava je sklenjena tako, da pravdni stranki podpišeta pisni predlog poravnave, skladno s četrtim odstavkom 307. člena Zakona o pravdnem postopku (ZPP).**

|  |  |
| --- | --- |
| Prisotnih je 17 svetnikov. | |
| ZA | 17 |
| PROTI | 0 |

Sklep je bil sprejet.

Drago ZADNIKAR je obrazložil svoj glas: se strinja, a z grenkim priokusom. Občan je že plačal to zemljo in dobil gradbeno dovoljenje. Kdo pa je tisti, ki zadeve spet ni rešil – najbrž slaba občinska garnitura. Občan mora dvakrat plačati za isto zadevo, kar daje grenak priokus.

|  |  |
| --- | --- |
| **K 15. točki:** | **Mnenje lokalne skupnosti o opravljanju igralniške dejavnosti** |

Uvodno obrazložitev je podal mag. Borut SAJOVIC – župan.

Vida RAZTRESEN je poročala, da se je Odbor za družbene dejavnosti seznanil z predlaganim negativnim mnenjem Občine Tržič o opravljanju igralniške dejavnosti gospodarske družbe P & P Marketing d.o.o. na lokaciji »Planet Kranj« in ga predlaga članom Občinskega sveta Občine Tržič v sprejem.

Župan je odprl razpravo.

Razpravljala je svetnica Vesna TIŠLER SUŠNIK.

Župan je zaprl razpravo in dal na glasovanje.

**PREDLOG SKLEPA 377-19-15-2021:**

**Občinski svet Občine Tržič sprejme negativno mnenje o opravljanju igralniške dejavnosti gospodarske družbe P & P Marketing d.o.o., Hraška cesta 21, 4248 Lesce, na lokaciji »Planet Kranj«, Cesta Jaka Platiše 18, 4000 Kranj.**

|  |  |
| --- | --- |
| Prisotnih je 16 svetnikov. | |
| ZA | 16 |
| PROTI | 0 |

Sklep je bil sprejet.

Seja Občinskega sveta je bila končana ob 21:50.

|  |  |
| --- | --- |
| Zapisala | **mag. Borut SAJOVIC** |
|  |  |
| Mateja Nosan | **župan** |